Maatietopalvelu

Kyselyvastaus

**Asiakirjan tunnus:** KT1209

**Päivämäärä**: 15.10.2025

**Julkisuus:** Julkinen

Ukraina / Ukrainan romanit: asuinalueet, kansalaisuus ja henkilöllisyysasiakirjat

**Ukraine / Ukrainian Roma: residential areas, citizenship and identity documents**

Kysymykset

1. Millä alueilla Ukrainan romaniyhteisöt ovat perinteisesti asuneet? Ovatko romaniyhteisöjen asuinpaikat muuttuneet Venäjän hyökkäyssodan alkamisen jälkeen?  
2. Mitä kieltä Ukrainassa asuvat romanit puhuvat?  
3. Voivatko Ukrainassa asuvat romanit hankkia henkilöllisyysasiakirjoja? Onko Venäjän hyökkäyssota vaikuttanut Ukrainan romanien mahdollisuuteen hankkia henkilöllisyysasiakirjoja?  
4. Voivatko Ukrainassa asuvat romanit saada Ukrainan kansalaisuuden ja passin?   
5. Minkä maan kansalaisia Ukrainassa asuvat romanit useimmiten ovat? Onko Ukrainassa asuvilla romaneilla yleensä jonkin toisen maan kansalaisuus Ukrainan kansalaisuuden lisäksi?

Questions

1. In which areas have Ukraine's Roma communities traditionally lived? Have their places of residence changed since the Russian invasion in February 2022?   
2. What language do the Roma people living in Ukraine speak?  
3. Can Roma living in Ukraine obtain identity documents? Has Russia's invasion affected the ability of Roma in Ukraine to obtain identity documents?  
4. Can Roma living in Ukraine obtain Ukrainian citizenship and a passport?  
5. What nationality are most of the Roma living in Ukraine? Do Roma living in Ukraine usually have citizenship of another country in addition to Ukrainian citizenship?

Useissa eri lähteissä painotetaan, että Ukrainan romanien tilanteen arviointi on hyvin haastavaa, sillä tarkkaa tietoa romanien määrästä Ukrainassa ei ole saatavilla. Ukrainan viimeisin väestölaskenta on tehty vuonna 2001, ja tuolloin rekisteröityjen romanien määrä oli 48 000. Luku ei kuitenkaan kuvaa todellista tilannetta, ja romaneja on Ukrainassa huomattavasti enemmän. Ennen Venäjän suurhyökkäystä Ukrainassa arvioidaan olleen 200 000–400 000 romania.[[1]](#footnote-1) Euroopan turvallisuus- ja yhteistyöjärjestön (Etyj) kesäkuussa 2018 laatiman, Ukrainan romaneja käsittelevän koosteen mukaan arviot romanien määrästä liikkuivat tuolloin 120 000-400 000 välillä, keskiarvion ollessa noin 260 000.[[2]](#footnote-2) YK:n Ukrainan toimiston (United Nations Ukraine) heinäkuussa 2023 tekemässä julkaisussa kansalaisjärjestöt ovat arvioineet Ukrainassa olevan jopa 500 000 romania.[[3]](#footnote-3) Etyjin sekä YK:n rotusyrjinnän poistamista käsittelevän komitean (United Nations Committee on the Elimination of Racial Discrimination, UN CERD) kesäkuussa 2025 julkaisemissa raporteissa todetaan yhteneväisesti, että Ukrainan väestöä ja eri ihmisryhmiä, muun muassa romaneja, koskevan ajantasaisen ja luotettavan tilastotiedon puutteellisuuden vuoksi heidän tilannettaan on vaikea arvioida. Täysin vailla henkilöllisyysasiakirjaa tai syntymätodistusta olevia romaneja on Ukrainassa paljon.[[4]](#footnote-4) Lisäksi Diakonissasäätiön (Deaconess Foundation) vuosina 2022–2024 toteuttaman projektin loppuraportissa ja Goethe-Institut -kulttuuri-instituutin vuonna 2025 tekemässä julkaisussa todetaan yhteneväisesti, että noin 200 000–400 000:lta eri puolilla Ukrainaa asuvalta romanilta puuttuu henkilöllisyysasiakirjat, ja siksi heidän tosiasiallista määräänsä on hankala selvittää.[[5]](#footnote-5) Euroopan neuvosto (Council of Europe) toteaa kesäkuussa 2025 tekemässään julkaisussa, että romaneja ja muita vähemmistöjä koskevaa tietoa on hyvin vähän saatavilla tai tiedon paikkansapitävyydestä on vaikea varmistua.[[6]](#footnote-6)

# Millä alueilla Ukrainan romaniyhteisöt ovat perinteisesti asuneet? Ovatko romaniyhteisöjen asuinpaikat muuttuneet Venäjän hyökkäyssodan alkamisen jälkeen?

Perinteiset asuinalueet

Migration Policy Institute -tutkimuslaitos toteaa maaliskuussa 2025 tehdyssä julkaisussaan, että tarkkaa tietoa Ukrainan romanien asuinalueista ei ole, mutta ennen Venäjän suurhyökkäystä Ukrainan arviolta 250 000–400 000 ihmisen romaniyhteisö asui pääosin maan länsiosissa Taka-Karpatian alueella sekä etelässä Odessan ja idässä Harkovan alueilla.[[7]](#footnote-7) Minority Rights Group -sivustolla ja YK:n Ukrainan toimiston tammikuussa 2021 tekemässä julkaisussa todetaan yhteneväisesti, että Ukrainan romanit asuvat eri puolilla Ukrainaa, mutta merkittävimmät yhteisöt asuvat edellä mainituilla Taka-Karpatian, Odessan ja Harkovan alueilla.[[8]](#footnote-8) Oxfam Research Reports -tutkimusjärjestön syyskuussa 2023 laatiman raportin mukaan Ukrainan etnisistä vähemmistöistä ja uskonnonvapaudesta vastaava valtion virasto (ukr. Державна служба України з етнополітики та свободи совісті, ДЕСС; transl. Deržavna služba Ukrajiny z etnopolityky ta svobody sovisti, DESS) on todennut, että valtaosa Ukrainan romaneista asui vuonna 2020 Taka-Karpatian, Donetskin ja Dnipropetrovskin alueilla.[[9]](#footnote-9) Etyjin kesällä 2018 julkaisemassa raportissa todetaan, että ukrainalaisten romanijärjestöjen mukaan romaneja asuu Taka-Karpatian, Donetskin, Luhanskin, Odessan, Kiovan, Dnipropetrovskin, Harkovan, Tšerkasyn ja Pultavan alueilla.[[10]](#footnote-10) The Insider -julkaisun mukaan ennen Venäjän miehitystä esimerkiksi Donetskin ja Luhanskin alueilla asui 4 000 romania. Donetskin alue oli yksi romanikulttuurin keskittymistä. Myös Hersonin alueella sijaitsevassa Kah’ovkassa asui romaniyhteisöjä.[[11]](#footnote-11) Vuonna 2020 viimeksi päivitetty Minority rights group -sivusto toteaa, että Itä-Ukrainan konfliktin ja erityisesti vuonna 2014 tehdyn Krimin laittoman alueliitoksen vuoksi romanit asuvat eri puolilla Ukrainaa, muun muassa Odessassa, Hersonissa, Donetskissa, Vinnytsjassa, Žytomyrissa ja Kiovassa.[[12]](#footnote-12)

Joulukuussa 2024 julkaistun, romanien tilannetta tarkastelevan tutkimusraportin mukaan romaneja asuu kaikilla Ukrainan alueilla, ja he puhuvat useita eri romanin kielen murteita. Vuonna 2014 tehdyn arvion mukaan suurimmat romaniyhteisöt elävät Taka-Karpatian (42 580), Odessan (10 000) sekä Venäjän miehittämien Donetskin (20 000) ja Luhanskin (11 630) alueilla. Merkittäviä romaniyhteisöjä on asunut myös Ukrainan keskiosassa Kiovan, Tšerkasyn ja Pultavan alueilla sekä Itä-Ukrainassa Harkovan alueella ja Krimin laittoman alueliitoksen alueella. Taka-Karpatian ja Odessan alueen romanien todetaan elävän erillisillä, romanileireiksi kutsutuilla asuinalueilla. Romanien kaksi suurinta romaniasuinaluetta sijaitsee Taka-Karpatian alueella, ja niissä on yhteensä noin 12 000 asukasta.[[13]](#footnote-13)

Tanskan maahanmuuttoviraston joulukuussa 2023 julkaisemassa, Taka-Karpatian alueen romanien tilannetta tarkastelevassa raportissa todetaan, että vuoden 2001 väestölaskennan mukaan Taka-Karpatian alueella asuu 14 000 romania, mutta heidän todellinen määränsä on huomattavasti suurempi. Eri arvioiden mukaan alueella asuu mahdollisesti noin 50 000–100 000 romania. Taka-Karpatian alueella arvioidaan olevan yhteensä 85 romanien asuinaluetta.[[14]](#footnote-14) Politika.io-sivuston mukaan esimerkiksi Taka-Karpatian alueella sijaitsevassa Berehovessa asuu noin 6 000 romanin yhteisö, joiden asuinalue on erotettu muusta väestöstä korkealla aidalla.[[15]](#footnote-15)

Asuinalueet helmikuun 2022 jälkeen

YK:n kesäkuussa 2025 julkaisemassa raportissa todetaan, että suurhyökkäyksen aiheuttama maan sisäinen pakolaisuus vaikutti vähemmistöryhmiin, erityisesti romaneihin.[[16]](#footnote-16) Euroopan neuvoston kesäkuussa 2025 tekemän julkaisun mukaan Venäjän miehittämillä alueilla asuneita romaneja on hyökkäyssodan alettua siirretty Taka-Karpatian alueelle.[[17]](#footnote-17) Roma Foundation for Europe -järjestön hallinnoima, sotatuhojen perusteella omaisuudesta haettuja korvauksia tutkiva projekti toteaa heinäkuussa 2025 tekemässään julkaisussa, että se on tehnyt kenttätutkimusta romanien ja sisäisesti siirtymään joutuneiden (IDP) romanien parissa Zaporižžjassa, Kryvyi Rihissä, Odessassa ja Harkovassa.[[18]](#footnote-18)

# Mitä kieltä Ukrainassa asuvat romanit puhuvat?

Migration Policy Institute -tutkimuslaitoksen mukaan monet Ukrainan romanit eivät yleensä puhu ukrainaa eivätkä venäjää, vaan romanin kielen useita eri murteita, aivan kuten Euroopan maissa asuvat romanit. Ukrainan sisällä kotialueiltaan siirtymään joutuneille (IDP) ja uuden asuinalueensa yhteisöön integroituville romaneille ukrainan kielen taidon puute on tuonut arkeen uusia haasteita.[[19]](#footnote-19) Politika.io-sivuston mukaan noin 45 % Ukrainan romaneista puhuu äidinkielenään jotain romanin kielen murretta.[[20]](#footnote-20) Minority rights group - sivuston mukaan Ukrainan suurimman romaniyhteisön (engl. Servos), paikoin itseään ”Ukrainan romaneiksi” kutsuvien henkilöiden, puhuma murre on läheisesti sidoksissa ukrainan kieleen.[[21]](#footnote-21) Oxfam Research Reports -tutkimusjärjestön raportin mukaan romanien valtakieli on romani ja sen eri murteet, joista eniten puhutuin on unkarin kielestä ja länsislaavilaisista kielistä vaikutteita saanut lovarin murre. Lisäksi Ukrainan romanit puhuvat ukrainaa, unkaria ja venäjää.[[22]](#footnote-22) Romanien tilannetta tarkastelevan tutkimusraportin mukaan Ukrainan romanit ovat kielellisesti ja kulttuurisesti heterogeeninen joukko, jonka edustajissa on myös Unkarin, Serbian ja Venäjän romaneja sekä esimerkiksi lovarin ja kalderasin romanin murteen puhujia.[[23]](#footnote-23)

Minority Rights Group -sivusto toteaa, että nykyisen Taka-Karpatian alueella 1700-luvulla toteutetun assimilaatiopolitiikan seurauksena alueen romanit "unkarilaistettiin", ja esimerkiksi romanin kielen puhuminen ja oman kulttuurin vaaliminen kiellettiin. Tämän vuoksi monet alueella nykyään elävät romanit puhuvat äidinkielenään unkaria ja pitävät itseään unkarilaisina, vaikka he elävätkin erillään unkarilaisesta yhteiskunnasta.[[24]](#footnote-24)

Tanskan maahanmuuttoviraston raportin mukaan Taka-Karpatian alueella lähellä Unkarin rajaa asuvista romaneista valtaosa puhuu vain unkaria ja loput sekä unkaria että ukrainaa. Elämäntilanteesta riippuen jotkut romanit ovat opetelleet ukrainan kielen, vaikka romanien perinteisillä, paikoin eristyksissä olevilla, asuinalueilla on voinut elää yksinomaan unkarin kieltä käyttäen. Jotkut Taka-Karpatian romanit puhuvat myös romanin kieltä. Taka-Karpatian romaneissa on myös venäjän kielen puhujia, jotka ovat asuneet aiemmin Ukrainan itäosissa Harkovan tai Donetskin alueilla tai Venäjällä. Lisäksi Kiovan alueella ja Ukrainan itäisillä alueilla asuu alun perin Taka-Karpatian alueelta lähtöisin olevia, työn perässä alueille muuttaneita romaneja ja heidän jälkeläisiään, jotka puhuvat unkarin lisäksi venäjää.[[25]](#footnote-25) Unkarilaisen Romaversitas-romanijärjestön mukaan valtaosa Taka-Karpatian romaneista puhuu pääkielenään unkaria, ei niinkään romania, ukrainaa tai venäjää.[[26]](#footnote-26)

# Voivatko Ukrainassa asuvat romanit hankkia henkilöllisyysasiakirjoja? Onko Venäjän hyökkäyssota vaikuttanut Ukrainan romanien mahdollisuuteen hankkia henkilöllisyysasiakirjoja?

Romanien tilanne yleisesti

Yhdysvaltain ulkoministeriön syyskuussa 2025 julkaisemassa raportissa todetaan, että kansalaisjärjestöjen arvion mukaan 10–15 %:lla Ukrainan romaniyhteisön jäsenistä ei ole henkilöllisyysasiakirjoja.[[27]](#footnote-27) Migration Policy Institute -tutkimuslaitos on todennut, että Ukrainan romaniyhteisö oli haavoittuvassa asemassa jo ennen Venäjän suurhyökkäystä, ja arviolta 10–20 %:lta romaneista puuttui Ukrainan kansalaisuuden todistavat asiakirjat. Vuonna 2020 noin 30 000:lta romanilta puuttui Ukrainan kansalaisuuden vahvistamiseen tai sen saamiseen tarvittavat asiakirjat. Osalla asiakirjat ovat puuttuneet 1990-luvulta Ukrainan itsenäistymisestä lähtien.[[28]](#footnote-28) YK:n Ukrainan toimiston vuonna 2021 ja European Roma rights Centre -järjestön vuonna 2025 tekemissä julkaisuissa todetaan yhteneväisesti, että noin 30 000:lta romanilta puuttuu virallinen rekisteröinti tai henkilöllisyysasiakirjat.[[29]](#footnote-29) Vuonna 2014 Odessassa, Kropyvnytskyissa ja Užhorodissa toteutetussa tutkimuksessa noin 30–40 %:lta paikallisista romaneista puuttui ainakin yksi henkilöllisyysasiakirja.[[30]](#footnote-30) Diakonissasäätiön raportin mukaan Ukrainan romanien suurin ongelma on henkilöllisyysasiakirjojen, kuten syntymätodistuksen ja passin, puuttuminen. Ilman niitä ukrainalaisessa yhteiskunnassa eläminen tai maasta poistuminen on lähes mahdotonta.[[31]](#footnote-31) Romanien tietoisuus henkilöllisyysasiakirjojen tärkeydestä sekä koulutuksen puute ovat keskeinen syy henkilöllisyysasiakirjojen puuttumiseen, ja arviolta joka neljäs romani on kirjoitus- ja lukutaidoton ukrainan kielellä.[[32]](#footnote-32)

Etyj on todennut, että vaikein tilanne henkilöllisyysasiakirjojen hankkimisessa on täysi-ikäisillä romaneilla, joiden syntymää ei ole koskaan rekisteröity, ennen Ukrainan itsenäistymistä vuonna 1991 Ukrainaan saapuneilla romaneilla sekä heidän lapsillaan, Ukrainan sisällä siirtymään joutuneilla sekä 18 vuotta täyttäneillä, joilla ei ole Ukrainan sisäpassia eikä mahdollisuutta saada sisäpassin hankkimiseen vaadittavaa syntymätodistuksen jäljennöstä.[[33]](#footnote-33) Romaneihin kohdistuvat ennakkoluulot ja syrjintä pahentavat tilannetta, ja esimerkiksi romanien passihakemuksista ja syntymän rekisteröinnin vastaanottamisesta on paikoin kategorisesti kieltäydytty.[[34]](#footnote-34)

Tanskan maahanmuuttoviraston raportin mukaan esimerkiksi Taka-Karpatian romaneista noin 30 %:lla ei ole virallista rekisteröintiä tai ukrainalaista henkilöllisyysasiakirjaa. Henkilöllisyysasiakirjojen puuttumiseen on useita syitä, mutta haasteet liittyvät useimmiten rekisteröinnin puuttumiseen, syntymätodistusmerkintöjen puutteellisuuteen tai epäjohdonmukaisuuteen sekä puutteelliseen ukrainan kielen taitoon. Virallisten asiakirjojen nimimerkintöihin liittyvissä epäselvyyksissä ja epäjohdonmukaisuuksissa on esimerkiksi usein kyse siitä, että romanit eivät puhu, kirjoita eivätkö lue ukrainan kieltä, ja henkilön nimi on kirjattu viralliseen asiakirjaan suullisen kuulemisen perusteella. Tämän vuoksi henkilön itsestään käyttämä nimi saattaa poiketa virallisissa asiakirjoissa esitetystä.[[35]](#footnote-35)

Sisäisesti siirtymään joutuneiden romanien tilanne

The European Roma rights Centre -järjestö toteaa, että Ukrainan itäisillä alueilla asuneiden, sisäisesti siirtymään joutuneiden ilman henkilöllisyysasiakirjoja olevien romanien määrä on merkittävä. Monilla heistä ei ole koskaan ollutkaan henkilöllisyysasiakirjoja ja osa on kadottanut ne paetessaan sotatoimialueilta. Sisäinen siirtolaisuus on pahentanut monien romanien tilannetta. Esimerkiksi Tšernihivin alueella humanitäärisen avun saamiseksi on vaadittu henkilöllisyysasiakirjoja, minkä vuoksi romaneja on jäänyt kokonaan avun ulkopuolelle.[[36]](#footnote-36) Etyj mainitsee jo vuoden 2018 raportissaan, että erityistä huomiota tulisi kiinnittää Itä-Ukrainasta ja Krimiltä lähtöisiin oleviin romaneihin, sillä sisäisesti siirtymään joutuneina heillä on haasteita henkilöllisyysasiakirjojen hankkimisessa sekä kadonneiden asiakirjojen uusimisessa.[[37]](#footnote-37)

Roma Foundation for Europe -järjestön huhtikuussa 2024 julkaiseman tutkimusraportin mukaan yhdeksän kymmenestä sisäisesti siirtymään joutuneesta romanista oli onnistunut virallistamaan sisäisesti siirtymään joutuneen asemansa (IDP status). Taka-Karpatian alueella, jossa lähes puolet sisäisesti siirtymään joutuneista romaneista asuu, vain yksi neljästä tutkimukseen haastatellusta romanista oli onnistunut rekisteröimään asemansa. Ongelmat rekisteröinnissä liittyvät byrokratiaan ja asiakirjojen puuttumiseen. Vaikein tilanne on niillä romaneilla, joilla ei ole ollenkaan syntymätodistusta.[[38]](#footnote-38)

Romaneille ja kansalaisuudettomille suunnatut tukitoimet

Romanien ukrainan kielen taidon puutteellisuuden vuoksi he tarvitsevat henkilöllisyysasiakirjojen hakuprosessiin usein ulkopuolista apua ja tukea, ja useat kansalaisjärjestöt ja projektit tarjoavat heille tällaista apua.[[39]](#footnote-39) YK:n Ukrainan toimiston verkkosivustolla ohjeistetaan yksityiskohtaisesti Ukrainassa asuvia kansalaisuudettomia henkilöitä miten heidän tulisi toimia syntymänsä vahvistamiseksi, henkilöllisyyden varmistamiseksi, entisen Neuvostoliiton kansalaisen asemansa vakiinnuttamiseksi sekä kansallisen henkilökortin, ukrainalaisen syntymätodistuksen tai Ukrainan kansalaisuuden saamiseksi.[[40]](#footnote-40) Ukrainassa henkilöllisyyden todentaminen ilman virallista syntymätodistusta edellyttää kolmen todistajan – sukulaisen, naapurin tai muun henkilön – tuomioistuimelle antamaa lausuntoa, joissa henkilön syntymä ja henkilöllisyys vahvistetaan.[[41]](#footnote-41) Esimerkiksi vuosina 2017–2022 YK yhteistyökumppaneineen tunnisti ja auttoi miltei 3 500 ilman henkilöllisyystodistusta tai asianmukaista henkilöllisyystodistusta olevaa kansalaisuudetonta henkilöä laillistamaan asemansa Tšernivtsin, Donetskin, Dnipropetrovskin, Harkovan, Kiovan, Lvivin, Luhanskin, Odessan ja Taka-Karpatian alueilla. Projektin puitteissa yhteensä 2 139:sta apua saaneesta kansalaisuudettomasta henkilöstä 45 % oli romaneja.[[42]](#footnote-42) YK:n pakolaisjärjestön Ukrainan toimisto (UNHCR Ukraine) raportoi vuonna 2025 pilottiprojektista, jossa kehitettiin ja edistettiin yhdessä oikeusasiamiehen toimiston kanssa romanien henkilöllisyysasiakirja- ja syntymätodistusprosessia. Pilotissa 159 sai vahvistettua Ukrainan kansalaisuuden sekä Ukrainan passin ja 83 lasta sai syntymätodistuksen.[[43]](#footnote-43)

Diakonissasäätiön raportin mukaan esimerkiksi Roma Women Fund Chiricli in Ukraine -kansalaisjärjestö tekee yhteistyötä ruohonjuuritason romanitoimijoiden kanssa Kiovan, Tšernihivin, Kirovohradin, Sumyn, Vinnytsjan, Volynian, Odessan, Taka-Karpatian, Zaporižžjan, Dnipropetrovskin, Tšerkasyn ja Lvivin alueilla. Romaneja on autettu muun muassa hankkimaan henkilöllisyysasiakirjoja ja laillistamaan sisäisesti siirtymään joutuneen asemansa.[[44]](#footnote-44)

Ukrainan etnisistä vähemmistöistä ja uskonnonvapaudesta vastaavalla valtion virastolla on erillinen ohjelma (Roma strategy 2030), jonka tavoitteena on edistää romanien yhteiskunnallista tilannetta sekä ratkaista henkilöllisyysasiakirjoihin ja kansalaisuuden vahvistaviin asiakirjoihin liittyviä ongelmia. Ohjelman kansallista toimintasuunnitelmaa vuosille 2026–2028 työstetään yhteistyössä romanikansalaisjärjestöjen kanssa. Vastaavanlainen ohjelma toteutettiin myös vuosina 2013–2020 (Strategy for the Protection and Integration of the Roma National Minority into Ukrainian Society until 2020).[[45]](#footnote-45)

# Voivatko Ukrainassa asuvat romanit saada Ukrainan kansalaisuuden ja passin?

Ukrainan kansalaisuus ja passi

Joulukuussa 2024 julkaistussa, romanien tilannetta tarkastelevassa tutkimusraportissa todetaan, että useimmilla romaneilla on oikeus Ukrainan kansalaisuuteen, mutta puutteellisten henkilöllisyysasiakirjojen vuoksi heillä ei sitä ole.[[46]](#footnote-46) Keskeisimmät esteet henkilöllisyysasiakirjojen tai kansalaisuuden saamiseen ovat syntymätodistuksen puuttuminen sekä romaniväestön alhainen koulutustaso.[[47]](#footnote-47) UNDP Ukraine mainitsee jo vuonna 2018 tekemässään julkaisussa, että useilla romaneilla ei ole Ukrainan passia sen vuoksi, että heiltä puuttuu siihen vaadittava syntymätodistus.[[48]](#footnote-48) Vuonna 2014 tehdyssä tutkimuksessa selvisi, että esimerkiksi Taka-Karpatian alueella Mukatševossa asuvan, noin 10 000 hengen romaniyhteisön jäsenestä 1 500:lla oli Ukrainan passi.[[49]](#footnote-49) Tanskan maahanmuuttoviraston raportissa vuonna 2023 haastateltujen lähteiden mukaan Taka-Karpatian alueella asuvien, vain unkaria puhuvien henkilöiden on ukrainan kielen taidon puutteesta huolimatta mahdollista saada Ukrainan kansalaisuus, sillä alueen hallinnossa työskentelee paljon unkarinkielentaitoisia virkahenkilöitä, jotka voivat palvella hakijoita unkariksi.[[50]](#footnote-50)

Kansalaisuudettomat romanit

Center for Strategic & International Studies -tutkimusjärjestön (CSIS) maaliskuussa 2023 tekemän julkaisun mukaan arviolta 20 % Ukrainan noin 400 000:sta romanista on joko kansalaisuudettomia tai riskissä joutua kansalaisuudettomaksi sen vuoksi, että he ovat joutuneet pakkosiirretyksi 1990-luvun alussa Neuvostoliiton romahtamisen aikaan eikä heillä ole mahdollisuutta todistaa synnyin- tai asuinpaikkaansa. Nykyään jotkut romanilapset perivät kansalaisuudettomuuden vanhemmiltaan. Kansalaisuudettomana heillä ei ole pääsyä koulujärjestelmään, minkä vuoksi iso osa romaneista on luku- ja kirjoitustaitottomia. Kansalaisuudettomien ukrainalaisten avustamiseen keskittyvillä projekteilla ja tukiohjelmilla on taasen hankaluuksia tavoittaa luku- ja kirjoitustaidottomia romaneja.[[51]](#footnote-51)

Kansalaisuudettomien aseman tunnustaminen

Kansalaisuudettomuus tunnustettiin Ukrainan kansalaisuuslakiin vuonna 1997 tehtyjen muutosten myötä, ja sen jälkeen kansalaisuudettomien aseman virallistamista on pyritty helpottamaan lakimuutoksin. Vuodesta 2020 alkaen kansalaisuudettomat ovat voineet hakea väliaikaista oleskelulupaa (temporary residence permit, TRP) ja matkustusasiakirjaa. Kansalaisuudeton on voinut hakea pysyvää oleskelulupaa (permanent residence permit, PRP) sen jälkeen, kun hänellä on ollut väliaikainen oleskelulupa kaksi vuotta. Pysyvän oleskeluluvan haltijoilla on pääsy terveydenhuoltoon, koulutusjärjestelmään ja työelämään, ja lopulta mahdollisuus saada Ukrainan kansalaisuus. Kansalaisuudettomaksi tunnustettu voi hakea Ukrainan kansalaisuutta kolmen vuoden kuluttua kansalaisuudettoman statuksen saatuaan. Vaikka kansalaisuudettomien aseman tunnustamisen mahdollistavia ja sujuvoittavia lakeja on otettu käyttöön, niin helmikuuhun 2022 mennessä tuhannesta kansalaisuudettomasta hakijasta vain 55 oli saanut väliaikaisen oleskeluluvan.[[52]](#footnote-52)

# Minkä maan kansalaisia Ukrainassa asuvat romanit useimmiten ovat? Onko Ukrainassa asuvilla romaneilla yleensä jonkin toisen maan kansalaisuus Ukrainan kansalaisuuden lisäksi?

Julkisesti saatavilla olevissa lähteissä ei saatavilla tarkkaa tietoa tai tilastoja Ukrainassa asuvien romanien kansalaisuudesta tai kansalaisuuksista. Käytetyssä lähdeaineistossa ei ole esitetty tilastotietoa esimerkiksi romanitaustaisten Ukrainan kansalaisten määrästä. Useissa lähteissä esitetään kuitenkin arvioita ilman Ukrainan kansalaisuutta tai kansalaisuuden vahvistavia henkilöllisyysasiakirjoja olevien romanien määrästä, joka on arviolta 10–20 % maan romaniväestöstä.[[53]](#footnote-53) Määrällisesti heitä on arvioitu olevan 30 000.[[54]](#footnote-54) Käytetyssä lähdeaineistossa ei tuoda ilmi onko jäljelle jäävällä, noin 80–90 %:lla romaniväestöstä Ukrainan, jonkin muun valtion tai useamman valtion kansalaisuus. Huomioitavaa on, että tarkkaa tietoa Ukrainan romanien määrästä ei ole, ja arviot vaihtelevat virallisen väestölaskennan mukaisesta 48 000:sta jopa puoleen miljoonaan.[[55]](#footnote-55) Roma Foundation for Europe -järjestö on todennut huhtikuussa 2024, että Venäjän tai entisen Neuvostoliiton kansalaisuus ei ole Ukrainan romaneilla epätavallista.[[56]](#footnote-56)

Tanskan maahanmuuttoviraston raportin mukaan Ukrainassa Unkarin rajan läheisyydessä asuvilla on usein Unkarin kansalaisuus. Arviot alueella asuvien Unkarin kansalaisten määristä vaihtelevat. Taka-Karpatian unkarilaistaustaisille henkilöille Unkarin kansalaisuusprosessin on todettu olevan yksinkertainen.[[57]](#footnote-57) Erityisesti Taka-Karpatian alueella asuvilla romanimiehillä on usein Unkarin kansalaisuus, jotta heidän on helpompi käydä töissä Unkarissa ja matkustaa Ukrainan ja Unkarin välillä.[[58]](#footnote-58) Yhdysvaltain kongressin rahoittaman Radio Free Europe / Radio Liberty (RFE/RL) -sivuston kesäkuussa 2023 tekemässä julkaisussa mainitaan, että monella Taka-Karpatian alueen romanilla on Ukrainan kansalaisuuden lisäksi myös Unkarin passi ja unkarilaiset henkilöllisyysasiakirjat, vaikka Ukraina ei ole kaksoiskansalaisuutta sallinutkaan.[[59]](#footnote-59) Mainittakoon, että Ukrainan kansalaisuuslakia muutettiin heinäkuussa 2025 siten, että kaksois- ja monikansalaisuus sallittiin.[[60]](#footnote-60) Romanien tilannetta tarkastelevassa tutkimusraportissa todetaan, että Unkarin viranomaisten mukaan vuonna 2015 Ukrainassa asui noin 88 000 Unkarin kansalaista, joista valtaosa on Taka-Karpatian alueen asukkaita, mukaan lukien romaneja. Unkarin ja Ukrainan kaksoiskansalaisten määrää on vaikea arvioida. Valtaosalla unkaria puhuvista, Ukrainasta lähtöisin olevista romanipakolaisista arvioidaan olevan sekä Unkarin että Ukrainan kansalaisuus.[[61]](#footnote-61)

Tanskan maahanmuuttoviraston raportin mukaan Taka-Karpatian alueella asuvat romanit voivat saada Unkarin kansalaisuuden, mikäli he voivat todistaa unkarilaisen syntyperänsä ja puhuvat unkaria. Useimmilla Unkarin raja-alueen läheisyydessä asuvilla unkarilaista alkuperää olevilla romaneilla on Unkarin kansalaisuus. Helmikuun 2022 jälkeen Taka-Karpatian alueelta Unkariin siirtyneet romanit ovat mitä todennäköisimmin hankkineet Unkarin kansalaisuuden. Taka-Karpatian alueelta lähtöisin olevilla romaneilla, erityisesti lapsilla, suurin este Unkarin kansalaisuuden saamiselle on henkilöllisyysasiakirjojen puute.[[62]](#footnote-62)

## Lähteet

Council of Europe 30.6.2025. *Human rights situation in the territories of Ukraine temporarily controlled or occupied by the Russian Federation.* Saatavilla ecoi.net-portaalissa: <https://www.ecoi.net/en/file/local/2127711/SG_Inf%282025%2924.pdf> (käyty 3.10.2025).

Council of Europe Office in Ukraine 6.10.2025. *Consultations on the National Action Plan for the Roma Strategy held in Kyiv.* <https://www.coe.int/en/web/kyiv/-/the-council-of-europe-and-the-state-service-for-ethnic-affairs-and-freedom-of-conscience-held-consultations-on-the-national-action-plan-for-the-roma-strategy> (käyty 9.10.2025).

CSIS (Center for Strategic & International Studies) 1.3.2023. *The State of Statelessness in Ukraine.* <https://www.csis.org/analysis/state-statelessness-ukraine> (käyty 3.10.2025).

The Danish Immigration service 12/2023. *UKRAINE – SITUATION OF ROMA FROM THE ZAKARPATTIA REGION*. <https://us.dk/media/hrxdxw02/report-on-roma-from-zakarpattia-2023.pdf> (käyty 7.10.2025).

Deaconess Foundation 2025. *ROMA MINORITY AND PERSONS WITH DISABILITIES AS REFUGEES IN UKRAINE AND MOLDOVA IN 2022-2024: Supporting Life and Human Rights through Civil Society and Sparking Activism: The Deaconess Foundation's and Partners’ Results Report.* <https://www.hdl.fi/wp-content/uploads/2024/09/Roma-Minority-and-Persons-with-Disabilities-as-Refugees-in-Ukraine-and-Moldova_final.pdf> (käyty 13.10.2025).

Eredics, Lilla 12/2024. *The Marginalization of Roma Refugees from Ukraine.* <https://www.gmfus.org/sites/default/files/2024-12/Eredics%20-%20Roma%20refugees%20-%20paper.pdf> (käyty 13.10.2025).

The European Roma rights Centre 2025. *Written comments by the European Roma rights Centre concerning Ukraine. ERRC briefing note on situation of Roma in Ukraine prior to the European. Commission against Racism and Intolerance (ECRI) sixth cycle country monitoring visit to Ukraine (14–18 July 2025).* Saatavilla ecoi.net-portaalissa: <https://www.ecoi.net/en/file/local/2125234/5684_file1_ukraine-ecri-submission-24-april-2025.pdf> (käyty 3.10.2025).

Goethe-Institut 2025. *Roma Discrimination.* <https://www.goethe.de/ins/ro/en/kul/sup/unp/22738780.html> (käyty 13.10.2025).

The Insider 26.10.2023. *“In '41, we were hiding from the Germans in Russia. Now it's the other way round”: Roma people recount life under Russian occupation.* <https://theins.ru/en/society/266251> (käyty 14.10.2025).

Inter Press Service 6.8.2025. *Roma’s Long Standing Exclusion Compounded As Ukraine War Continues.* <https://www.ipsnews.net/2025/08/romas-long-standing-exclusion-compounded-as-ukraine-war-continues/> (käyty 3.10.2025).

Kyiv Post 15.7.2025. *Zelensky Signs Dual Citizenship Into Law – But With Caveats.* <https://www.kyivpost.com/post/56356> (käyty 15.10.2025).

Migration Policy Institute 26.3.2025. *Long Marginalized, Roma Displaced from Ukraine Have Faced Further Exclusion.* <https://www.migrationpolicy.org/article/roma-ukraine-challenges> (käyty 3.10.2025).

Minority Rights Group [viimeksi päivitetty 10/2020]. *Roma in Ukraine.* <https://minorityrights.org/communities/roma-26/> (käyty 6.10.2025).

OSCE (the Organization for Security and Co-operation in Europe) 06/2018. *OSCE Office for Democratic Institutions and Human Rights. Contact Point for Roma and Sinti Issues.* [*https://www.osce.org/files/f/documents/8/5/387182.pdf*](https://www.osce.org/files/f/documents/8/5/387182.pdf)(käyty 8.10.2025).

Oxfam Research Reports 09/2023. *FURTHER INTO THE MARGINS. A regional report on Roma communities displaced by the Ukraine crisis.* <https://oxfamilibrary.openrepository.com/bitstream/handle/10546/621547/rr-further-into-the-margins-280923-en.pdf;jsessionid=B787B8E119A8E9EDBF3310FFFE55CBEF?sequence=1> (käyty 13.10.2025).

Politika.io [päiväämätön]. *Transcarphatian Roma: “Too Ukrainian for the Russians, too Hungarian for the Ukrainians, too Gypsy for the Hungarians”.* <https://www.politika.io/en/article/transcarphatian-roma-too-ukrainian-for-the-russians-too-hungarian-for-the-ukrainians-too> (käyty 14.10.2025).

RFE/RL (Radio Free Europe / Radio Liberty) 3.6.2023. *In Hungary, Ukraine's Roma Find Refuge From War But Not From Poverty.* <https://www.rferl.org/a/hungary-transcarpathia-roma-ukraine-refugees/32443092.html> (käyty 13.10.2025).

Roma Foundation for Europe

07/2025. *UNREGISTERED, UNCOMPENSATED, UNBROKEN.* <https://ipsnews.net/docs/romaukrainereport.pdf> (käyty 3.10.2025).

04/2024. *Fighting for a Fairer Future: The Impact of the War in Ukraine on Roma and Lessons for Post-War Reconstruction Efforts.* <https://romaforeurope.org/work/articles/report-roma-ukraine> (käyty 8.10.2025).

UN CERD (The United Nations Committee on the Elimination of Racial Discrimination)11.6.2025. *CERD/C/UKR/CO/24-26. International Convention on the Elimination of All Forms of Racial Discrimination. Committee on the Elimination of Racial Discrimination. Concluding observations on the combined twenty-fourth to twenty-sixth periodic reports of Ukraine\*.* Saatavilla ecoi.net-portaalissa: <https://www.ecoi.net/en/file/local/2125670/G2507630.pdf> (käyty 6.10.2025).

UNDP (United Nations Development Programme) Ukraine 15.11.2018. *Running from Hatred: Roma communities struggle for human rights.* <https://www.undp.org/ukraine/news/running-hatred-roma-communities-struggle-human-rights> (käyty 13.10.2025).

UN HCR (United Nations High Commissioner for Refugees) Ukraine

2025a. *Protection Response Update #7. Quarter 2 - 2025.* Saatavilla ecoi.net-portaalissa: <https://www.ecoi.net/en/file/local/2128276/UNHCR+Protection+Update_Q2_2025_Final.pdf> (käyty 3.10.2025).

2025b. *Stateless Persons.* <https://www.unhcr.org/ua/en/stateless-persons> (käyty 9.10.2025).

UNICEF (United Nations International Children's Emergency Fund) Ukraine 16.5.2025. *Citizenship specialists support Roma families in Ukraine.* <https://www.unicef.org/ukraine/en/stories/citizenship-specialists-support-roma-families> (käyty 7.10.2025).

United Nations in Ukraine

21.7.2023. *Voices of Roma in war-torn Ukraine.* <https://ukraine.un.org/en/240038-voices-roma-war-torn-ukraine> (käyty 13.10.2025).

4.1.2021. *"About 30,000 Roma in Ukraine have no documents." The story of a Roma activist.* <https://ukraine.un.org/en/106824-about-30000-roma-ukraine-have-no-documents-story-roma-activist> (käyty 7.10.2025).

USDOS (The United States Department of State) 29.9.2025. *2025 Trafficking in Persons Report: Ukraine.* Saatavilla ecoi.net-portaalissa: <https://www.ecoi.net/en/document/2130559.html> (käyty 3.10.2025).

\*\*\*

Державна служба України з етнополітики та свободи совісті (ДЕСС) [Deržavna služba Ukrajiny z etnopolityky ta svobody sovisti (DESS)] 2025. *Roma strategy 2030.* <https://dess.gov.ua/roma-strategy-2030-eng/> (käyty 8.10.2025).

Tietoja vastauksesta

Maahanmuuttoviraston maatietopalvelun kyselyvastaus on laadittu noudattaen Euroopan unionin yhteisiä suuntaviivoja lähtömaatiedon tuottamisesta (2008). Vastaus perustuu huolellisesti valittuihin lähteisiin, joista kaikki on listattu vastauksen lähdeluetteloon. Ilmeisiä ja kiistattomia tosiasioita lukuun ottamatta kaikki esitetty tieto on tarkastettu useammasta lähteestä, ellei muuta erikseen mainita. Vastauksessa esitetyt tiedot on hankittu, arvioitu ja käsitelty huolellisesti, vastausajan ollessa rajattu. Vastaus ei kuitenkaan pyri olemaan kaikenkattava, eikä sitä tule pitää yksinään minkään oleskeluluvan, pakolaisaseman tai turvapaikkahakemuksen perusteena. Vaikka jotain tapahtumaa, henkilöä tai organisaatiota ei olisi mainittu vastauksessa, se ei tarkoita, etteikö kyseistä tapahtumaa olisi tapahtunut tai kyseistä henkilöä tai organisaatiota olisi olemassa. Vastaus ei välttämättä edusta Maahanmuuttoviraston virallista kantaa, eikä se ole poliittinen kannanotto tai oikeudellinen arvio.

Information on the response

This response has been compiled by the Country Information Service of the Finnish Immigration Service in accordance with the common EU guidelines for processing country of origin information (2008). The response is based on carefully selected sources of information. All sources used are referenced. With the exception of obvious and indisputable facts, all information presented has been cross-checked from several sources unless stated otherwise. The information provided in the response has been obtained, evaluated and processed carefully within the limited time frame given. However, the response does not aim to be exhaustive, and it should not be considered conclusive as to the merit of any particular claim to a residence permit, refugee status or asylum. Even if a certain event, person or organization is not mentioned in the response, this does not mean that the event has not taken place or that the person or organization does not exist. The response does not necessarily reflect the opinion of the Finnish Immigration Service, and it is not a political statement or a judicial evaluation.

1. Migration Policy Institute 26.3.2025; Minority Rights Group [viimeksi päivitetty 10/2020]; UNCERD 11.6.2025, s. 2, 8; OSCE 06/2018, s. 8; Deaconess Foundation 2025, s. 9. [↑](#footnote-ref-1)
2. OSCE 06/2018, s. 15. [↑](#footnote-ref-2)
3. United Nations Ukraine 21.7.2023. [↑](#footnote-ref-3)
4. UN CERD 11.6.2025, s. 2, 8; OSCE 06/2018, s. 15; Minority Rights Group [viimeksi päivitetty 10/2020]. [↑](#footnote-ref-4)
5. Deaconess Foundation 2025, s. 9; Goethe-Institut 2025. [↑](#footnote-ref-5)
6. Council of Europe 30.6.2025, s. 16. [↑](#footnote-ref-6)
7. Migration Policy Institute 26.3.2025. [↑](#footnote-ref-7)
8. Minority Rights Group [viimeksi päivitetty 10/2020]; United Nations in Ukraine 4.1.2021. [↑](#footnote-ref-8)
9. Oxfam Research Reports 09/2023, s. 11. [↑](#footnote-ref-9)
10. OSCE 06/2018, s. 15. [↑](#footnote-ref-10)
11. The Insider 26.10.2023. [↑](#footnote-ref-11)
12. Minority Rights Group [viimeksi päivitetty 10/2020]. [↑](#footnote-ref-12)
13. Eredics, Lilla 12/2024, s. 7–8. [↑](#footnote-ref-13)
14. The Danish Immigration service 12/2023, s. 8. [↑](#footnote-ref-14)
15. Politika.io [päiväämätön]. [↑](#footnote-ref-15)
16. UNCERD 11.6.2025, s. 11. [↑](#footnote-ref-16)
17. Council of Europe 30.6.2025, s. 16. [↑](#footnote-ref-17)
18. Inter Press Service 6.8.2025; Roma Foundation for Europe 07/2025. [↑](#footnote-ref-18)
19. Migration Policy Institute 26.3.2025. [↑](#footnote-ref-19)
20. Politika.io [päiväämätön]. [↑](#footnote-ref-20)
21. Minority Rights Group [viimeksi päivitetty 10/2020]. [↑](#footnote-ref-21)
22. Oxfam Research Reports 09/2023, s. 11. [↑](#footnote-ref-22)
23. Eredics, Lilla 12/2024, s. 7. [↑](#footnote-ref-23)
24. Minority Rights Group [viimeksi päivitetty 10/2020]. [↑](#footnote-ref-24)
25. The Danish Immigration service 12/2023, s. 1, 11–12. [↑](#footnote-ref-25)
26. RFE/RL 3.6.2023. [↑](#footnote-ref-26)
27. USDOS 29.9.2025. [↑](#footnote-ref-27)
28. Migration Policy Institute 26.3.2025. [↑](#footnote-ref-28)
29. United Nations in Ukraine 4.1.2021. [↑](#footnote-ref-29)
30. Goethe-Institut 2025. [↑](#footnote-ref-30)
31. Deaconess Foundation 2025, s. 19. [↑](#footnote-ref-31)
32. Oxfam Research Reports 09/2023, s. 11–12. [↑](#footnote-ref-32)
33. OSCE 06/2018, s. 8. [↑](#footnote-ref-33)
34. OSCE 06/2018, s. 8. [↑](#footnote-ref-34)
35. The Danish Immigration service 12/2023, s. 12. [↑](#footnote-ref-35)
36. The European Roma rights Centre 2025, s. 4. [↑](#footnote-ref-36)
37. OSCE 06/2018, s. 8, 13. [↑](#footnote-ref-37)
38. Roma Foundation for Europe 04/2024. s. 11. [↑](#footnote-ref-38)
39. UNICEF Ukraine 16.5.2025. [↑](#footnote-ref-39)
40. UNHCR Ukraine 2025b. [↑](#footnote-ref-40)
41. UNICEF Ukraine 16.5.2025; OSCE 06/2018, s. 21. [↑](#footnote-ref-41)
42. UNHCR Ukraine 2025b. [↑](#footnote-ref-42)
43. UNHCR Ukraine 2025a, s. 2. [↑](#footnote-ref-43)
44. Deaconess Foundation 2025, s. 7, 20. [↑](#footnote-ref-44)
45. Державна служба України з етнополітики та свободи совісті (ДЕСС) 2025; Council of Europe Office in Ukraine 6.10.2025. [↑](#footnote-ref-45)
46. Eredics, Lilla 12/2024, s. 8. [↑](#footnote-ref-46)
47. Deaconess Foundation 2025, s. 19; Oxfam Research Reports 09/2023, s. 11–12. [↑](#footnote-ref-47)
48. UNDP Ukraine 15.11.2018. [↑](#footnote-ref-48)
49. Goethe-Institut 2025. [↑](#footnote-ref-49)
50. The Danish Immigration service 12/2023, s. 13. [↑](#footnote-ref-50)
51. CSIS 1.3.2023. [↑](#footnote-ref-51)
52. CSIS 1.3.2023. [↑](#footnote-ref-52)
53. USDOS 29.9.2025; Migration Policy Institute 26.3.2025. [↑](#footnote-ref-53)
54. United Nations in Ukraine 4.1.2021. [↑](#footnote-ref-54)
55. Migration Policy Institute 26.3.2025; Minority Rights Group [viimeksi päivitetty 10/2020]; UNCERD 11.6.2025, s. 2, 8; OSCE 06/2018, s. 8, 16; Deaconess Foundation 2025, s. 9; United Nations Ukraine 21.7.2023. [↑](#footnote-ref-55)
56. Roma Foundation for Europe 04/2024, s. 11. [↑](#footnote-ref-56)
57. The Danish Immigration service 12/2023, s. 14–16. [↑](#footnote-ref-57)
58. The Danish Immigration service 12/2023, s. 16. [↑](#footnote-ref-58)
59. RFE/RL 3.6.2023. [↑](#footnote-ref-59)
60. Kyiv Post 15.7.2025. [↑](#footnote-ref-60)
61. Eredics, Lilla 12/2024, s. 8. [↑](#footnote-ref-61)
62. The Danish Immigration service 12/2023, s. 1. [↑](#footnote-ref-62)